《寄题九华苏君明甫梦牛亭》
元代·方回

融融泄泄非烟雾，金门玉堂严陛枑。上帝高居朝百灵，神人真官俨无数。

九华种德萱堂仙，许傍红云听韶頀。琼林宴罢偃霓旌，诏赐麒麟引归路。

似牛非牛斯何祥，梦觉生此玉树郎。渥洼汗马实非马，洛洞髯珠谁谓羊。

天上真龙世莫测，例晦头角韬晶光。梦中之牛颇类此，岂果啖刍甘服箱。

忠臣事君比蝼蚁，慈父爱子号豚犬。鸠雎夫妇雁兄弟，托物取象意微婉。

冉耕伯牛司马牛，大贤名字何赫烜。得非此母奇此儿，他年负重能致远。

绣舆羽卫归蓬莱，奇徵异兆犹昭回。作亭大刻梦牛记，银黄上冢兼荣哀。

函关道士驾西迈，万岁树精焉在哉。邂逅便当知止足，拽转鼻头归去来。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。